วิธีบรรลุเป้าหมาย แบบหวังผลได้แน่นอน
คนจำนวนมากรู้ว่าต้องตั้งเป้าหมายชีวิตเพื่อจะได้ทราบว่าจะขยันอดออมไปเพื่ออะไร
18 ก.พ. 2558

โดย...วีระพล บดีรัฐ 
คนจำนวนมากรู้ว่าต้องตั้งเป้าหมายชีวิตเพื่อจะได้ทราบว่าจะขยันอดออมไปเพื่ออะไร แต่จะมีสักกี่คนที่รู้วิธีที่จะทำให้เป้าหมายนั้นสำเร็จ ซึ่งคำว่าสำเร็จสำหรับผมนั้นต้องหวังผลได้ด้วย
วิธีธรรมดา
เริ่มจากตั้งเป้าหมาย อาทิ มีเงิน 1 ล้านบาท ใน 4 ปี หลังจากนั้นจึงกำหนดกระแสเงินสดที่จะเก็บออมให้ได้ตามเป้า รวมถึงนำไปลงทุนให้สอดคล้องกับอัตราผลตอบแทนจากการลงทุนที่คาดหวัง เช่น ออมเดือนละ 5,000 บาท ด้วยอัตราผลตอบแทน 5% เป็นเวลา 4 ปีที่ผมจัดว่าวิธีการนี้เป็นวิธีธรรมดาเพราะมันหวังผลสำเร็จได้ต่ำ เนื่องจากการเก็บออมนั้นจะถึงเป้าหรือไม่ก็ต้องดูว่าในแต่ละเดือนเราออมได้ 5,000 บาท จริงไหม และผลตอบแทนจากการลงทุนนั้นได้ 5% ตามที่คาดหรือไม่ ซึ่งเป็นการรอผลลัพธ์ที่ผ่านมาแล้ว ถ้าตรวจสอบกันถี่หน่อย อาทิ ตรวจติดตามทุกเดือน สิ่งที่พบก็อาจเป็นเดือนนี้ได้ เดือนนี้ไม่ได้ แต่ถ้าต้องการไปถึงเป้าหมายแบบแน่นอน ต้องไม่ใช่แบบนี้ครับ
วิธีหวังผลสำเร็จได้แน่นอน
ถ้าจะหวังผลให้ได้ เราต้องตั้งใจเน้นไปที่พฤติกรรม หรือการกระทำที่จะทำให้ได้ผลลัพธ์ที่แน่นอน ถ้าอยากออมเงินให้ได้ 5,000 บาททุกเดือน เราต้องหาพฤติกรรมที่จะทำให้เรามีเงินออมได้ในจำนวนนั้นทุกเดือน เช่น ตัดบัญชีเงินเดือนอัตโนมัติทุกเดือนเข้าบัญชีกองทุน หรือการกำหนดเงินใช้ให้อยู่แค่ 2,000 บาททุกสัปดาห์ (เพราะจะทำให้เหลือเงินอย่างน้อย 5,000 บาท หรือมากกว่าได้) หรือการลดการเดินทางด้วย TAXI ให้ได้สัก 2 วัน/สัปดาห์ พร้อมด้วยลดการดื่มกาแฟชนิด แพงจากวันละ 2 แก้ว ให้เหลือ 1 แก้ว ซึ่งค่าใช้จ่ายดังกล่าวนี้รวมแล้วประมาณ 5,000 บาท เป็นต้นจะเห็นว่าถ้าเราเน้นพฤติกรรมที่ทำให้มีเงินเหลือ 5,000 บาทแน่นอน เป้าหมายก็มีโอกาสสำเร็จไปเกินครึ่งแล้ว ทีนี้เหลืออยู่ที่ผลตอบแทนจากการลงทุน ซึ่งเราไม่มีสิทธิไปกำหนดว่าจะทำอย่างไรให้ได้ตัวเลขนั้น ตัวเลขนี้ เว้นแต่ซื้อตราสารหนี้ที่ระบุผลตอบแทนแบบคงที่ หรือเลือกบัญชีเงินฝากที่ให้ผลตอบแทนแน่นอน แต่ถ้าตัวเลขผลตอบแทนที่ต้องการสูงเกินกว่าจะหาได้ คงเหลือทางเลือกไม่มากในการทำให้เกิดความแน่นอน ไม่ว่าจะเป็นการปรับตัวเลขเงินออมให้มากขึ้นเพื่อให้ได้ผลตอบแทนที่คาดหวังที่ลดลงและพอจะหาได้ หรือการเน้นไปที่พฤติกรรมในการหารายได้เพิ่มเดือนละ 1,000 บาท เพื่อทบไปบนยอดการออมแต่ละเดือน เป็นการชดเชยที่ผลตอบแทนในบางเดือนอาจน้อยกว่าที่ต้องการ
เลือกพฤติกรรมที่ควบคุมได้ และใช้ความพยายามต่ำ
หลักสำคัญในการทำให้เป้าหมายที่กำหนดไว้เป็นเป้าหมายที่หวังผลสัมฤทธิ์ได้ คือ การเลือกหาพฤติกรรมที่จะส่งผลกระทบไปยังเป้าหมายนั้น โดยให้เน้นไปที่พฤติกรรมนั้นอย่างจริงจัง หลักในการเลือกพฤติกรรมที่ว่า มี 2 ข้อ คือ (1) จำเป็นต้องเลือกเฉพาะพฤติกรรมที่เราควบคุมได้ จากตัวอย่างเรื่องการออม ผลตอบแทนจากการลงทุนมีโอกาสเป็นปัจจัยที่เราควบคุมไม่ได้ ต่างจากการประหยัดหรือการคุมค่าใช้จ่ายดังนั้นพฤติกรรมที่ควรเลือกจึงเน้นไปที่เรื่องอื่นไม่ใช่เรื่องการหาผลตอบแทน
(2) กรณีมีหลายทางเลือก ให้เลือกพฤติกรรมที่ใช้ความพยายามต่ำแต่ส่งผลกระทบต่อเป้าหมายสูง จากตัวอย่างเดิม การเลือกตัดบัญชีอัตโนมัติเข้าบัญชีลงทุน การจำกัดรายจ่ายแต่ละสัปดาห์ หรือลดรายการค่าใช้จ่ายฟุ่มเฟือยในแต่ละวันลง เกณฑ์ที่จะช่วยตัดสินใจว่าทางเลือกใดใช้ความพยายามต่ำที่สุดของแต่ละคนไม่จำเป็นต้องเหมือนกัน อยู่ที่การประเมินทางเลือกแต่ละทางบนเงื่อนไขและข้อจำกัดของแต่ละคนเองมากกว่า
ความสำเร็จเล็กๆ สร้างความสำเร็จที่ยิ่งใหญ่เสมอ
สุดท้ายสิ่งที่จะช่วยให้เรายังคงอยู่ในเส้นทางแห่งความสำเร็จบนเป้าหมายที่ตั้งไว้ คือ การทำให้ความสำเร็จเล็กๆ ถูกมองเห็น และถูกติดตามอย่างสม่ำเสมอ พฤติกรรมที่ถูกเลือกจะต้องได้รับการปฏิบัติ และเมื่อทำได้เราต้องมองเห็น ไม่ว่าจะเป็นการจดบันทึกรายรับรายจ่ายให้เห็นว่าทุกสัปดาห์เราคุมค่าใช้จ่ายได้อยู่หมัด หรือการบันทึกว่าในแต่ละสัปดาห์เราลดการเดินทางด้วย TAXI และลดกาแฟลงได้จริงในวันใดบ้าง เพราะการกระทำดังกล่าวนี้จะช่วยให้เกิดกำลังใจในการเดินหน้าต่อ และเป้าหมายสำคัญก็จะเป็นจริงได้โดยง่าย
ขอขอบคุณ หลักคิดดีๆของ Chris McChesney และ Sean Convey ในหนังสือ 4Discipline of Execution ที่ทำให้เกิดแรงบันดาลใจในการเขียนบทความนี้